Vier vroue vas ná trok beroof isFoto ter illustrasie. (Foto: SAPD) Vier vroue tussen die ouderdom van 40 en 60 sal na verwagting Maandag in die landdroshof in Mkhuhlu in Mpumalanga verskyn, nadat hulle in besit gevind is van goedere wat Maandag tydens ŉ rooftog naby Hazyview gebuit is. Die goedere is glo deur twee verdagtes tydens ŉ gewapende rooftog op ŉ trok op die R40 gebuit. Volgens die kwartaallikse misdaadstatistieke wat Vrydag bekendgemaak is, het 354 gevalle van vragmotorkapings gedurende die eerste drie maande van die jaar plaasgevind. Dit is 72 gevalle meer as in die ooreenstemmende tyd in 2019. Die meeste hiervan het in Februarie plaasgevind. Die provinsie wat die meeste vragmotorkapings aangeteken het, is Gauteng (206) en dan Mpumalanga met 25 gevalle. Volgens inligting wat aan die polisie verskaf is, het ŉ vragmotorbestuurder en sy kollega goedere ter waarde van R500 000 na Bosbokrand in Mpumalanga vervoer. Hulle is egter deur twee gewapende mans by Marite voorgekeer, wat hulle gedwing het om die voertuig langs die pad af te trek. Die verdagtes het die twee insittendes met vuurwapens aangehou en die bestuurder opdrag gegee om na ŉ afgeleë gebied te ry. Die slagoffers is toe van die voertuig se vrag beroof en die verdagtes het daarmee in ŉ bakkie weggery. “In die loop van hul ondersoek het die polisie inligting ontvang oor vermoedelik gesteelde goedere wat aan inwoners van ŉ nabygeleë gebied verkoop word. Die vier verdagtes is toe in besit van die goedere, wat Maandag uit die vragmotor gesteel is, gevind en in hegtenis geneem,” het brig. Leonard Hlathi, woordvoerder van die polisie in Mpumalanga, gesê. Die polisie is steeds op soek na die verdagtes wat die trok beroof het. Die verdagtes sal waarskynlik Maandag in die plaaslike landdroshof verskyn.